# ZMLUVA O POSKYTNUTÍ SLUŽIEB

Táto Zmluva o poskytnutí služieb (ďalej len ”**Zmluva**”) sa uzatvára v zmysle ustanovenia § 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej len „**Obchodný zákonník**”) v spojení s ustanovením § 65 zákona č. 185/2015 Z. z. Autorský zákon v znení neskorších predpisov (ďalej len „**Autorský zákon**“) medzi nasledovnými zmluvnými stranami:

Objednávateľ:

**Banskobystrický samosprávny kraj**

Námestie SNP 23, 974 01 Banská Bystrica

IČO: 378 28 100

DIČ:

Bankové spojenie:

Zastúpený: Ing. Ján Lunter, predseda

(ďalej len „Objednávateľ“)

Dodávateľ:

Adresa:

IČO:

DIČ:

Bankové spojenie:

(ďalej len „Dodávateľ“)

(Objednávateľ a Dodávateľ ďalej spoločne len „Zmluvné strany“ a jednotlivo len „Zmluvná strana“)

**Článok 1**

**Úvodné ustanovenia**

1. Táto Zmluva sa uzatvára ako výsledok verejného obstarávania realizovaného postupom zadávania zákazky s nízkou hodnotou podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov na predmet zákazky „Prieskum verejnej mienky pre BBSK“ (ďalej iba „verejné obstarávanie“).
2. Objednávateľ na základe uplatnenia stanovených kritérií na vyhodnotenie ponúk, prijal Dodávateľom predloženú ponuku (ďalej len „ponuka“) a vyhodnotil ju ako najvýhodnejšiu.
3. Dodávateľ vyhlasuje, že je podnikateľom alebo obchodnou spoločnosťou s právnou subjektivitou, ktorej predmetom podnikania je činnosť v rozsahu požadovanom v predmetnom verejnom obstarávaní, teda spĺňa podmienku odbornej spôsobilosti po materiálnej, technickej, technologickej i personálnej stránke, na poskytnutie služieb na predmet Zmluvy sa vzťahujúcich platných všeobecne záväzných právnych predpisov a technických noriem Slovenskej republiky a Európskej únie, spĺňa podmienky zákona č. 315/2016 Z. z. o registri partnerov verejného sektora a o zmene a doplnení niektorých zákonov a je oprávnený túto Zmluvu uzavrieť a naplniť účel Zmluvy.
4. Zhotoviteľ je povinný pri plnení predmetu Zmluvy dodržiavať všetky platné všeobecne záväzné právne predpisy, podzákonné predpisy a technické normy Slovenskej republiky a Európskej únie vzťahujúce sa na verejné obstarávanie a na poskytnutie služieb, a to najmä, nie však výlučne, predpisy a normy v platnom znení vymenované v Zmluve.
5. Dodávateľ berie na vedomie, že pri poskytnutí služieb prostredníctvom subdodávateľov (ďalej aj iba „subdodávka“) zodpovedá Dodávateľ tak, ako keby Služby, resp. ich časť realizoval sám. Dodávateľ je povinný oznámiť Objednávateľovi akékoľvek zmeny týkajúce sa subdodávok.
6. Dodávateľ vyhlasuje, že pred uzavretím Zmluvy dostatočne zvážil a s vynaložením odbornej starostlivosti a všetkého úsilia posúdil do úvahy prichádzajúce riziká spojené s poskytnutím Služieb, v ponuke vzal do úvahy komplexný rozsah materiálov, prác, služieb, správnych poplatkov, iných výdavkov potrebných na realizáciu predmetu Zmluvy ako celku a všetkých do úvahy prichádzajúcich nákladov.
7. Objednávateľ ako vyšší územný celok - samosprávny kraj je právnickou osobou, ktorej postavenie je upravené v zákone č. 302/2001 Z. z. o samospráve vyšších územných celkov (zákon o samosprávnych krajoch) a ktorý samostatne hospodári s vlastným majetkom a plní predmetným zákonom zverené úlohy a vykonáva zákonom zverené právomoci a povinnosti.
8. Z dôvodov potreby zabezpečenia vzájomnej zmluvnej spolupráce oboch Zmluvných strán ohľadne zabezpečenia efektívnej a primeranej informovanosti obyvateľov samosprávneho kraja o jeho činnosti, aktivitách, plnení zákonom zverených úloh, sa Zmluvné strany dohodli na uzavretí Zmluvy o poskytnutí služieb nasledovného znenia.

**Článok 2**

**Predmet Zmluvy a špecifikácia Služieb**

1. Predmetom Zmluvy je záväzok Dodávateľa vykonať pre Objednávateľa Služby a záväzok Objednávateľa zaplatiť Dodávateľovi za riadne vykonané služby Cenu Služieb.
2. Na účely tejto Zmluvy sa pod pojmom „Služby“ rozumie povinnosť Dodávateľa:

* zrealizovať pre Objednávateľa prieskum verejnej mienky medzi obyvateľmi s trvalým pobytom na území Banskobystrického samosprávneho kraja (prieskum bude v rozsahu 40 otázok, výberovú vzorku budú tvoriť respondenti nad 18 rokov s trvalým pobytom v Banskobystrickom samosprávnom kraji; výberová vzorka bude reprezentatívna na úrovni jednotlivých (13) okresov Banskobystrického samosprávneho kraja z hľadiska pohlavia, veku, vzdelania, národnosti a veľkosti sídiel; pre okresy bude zabezpečená vzorka v priemere 300 respondentov v závislosti od veľkosti daného okresu, celkovo najmenej 4000 respondentov; výber vzorky bude realizovaný metódou kvótneho výberu)
* definovať prieskumné otázky na základe definovaných prieskumných cieľov od Objednávateľa,
* vykonať zber metódou telefonického dopytovania a spracovanie údajov a ich vyhodnotenie.

Realizáciu prieskumných telefonických rozhovorov budú realizovať anketári patriaci do anketárskej siete danej výskumnej agentúry alebo anketári vyškolení prieskumnou agentúrou, ktorí po každom, aj nerealizovanom rozhovore vyplnia kontaktný dotazník.

Výstupom vykonaných Služieb je pre Objednávateľa dátový súbor na základe dotazníka vo formáte SPSS, vrátane vypočítaných váh. Dodávateľ zabezpečí popisky (labels) k dátovému súboru podľa požiadaviek objednávateľa; Ďalšími výstupmi budú:

1. dátové súbory kontaktov jednotlivých anketárov;
2. technická správa o priebehu realizácie zberu dát a kontrole práce anketárov, vrátane originálnej verzie použitého dotazníka;

c) prieskumná správa so súhrnom a základnou interpretáciou údajov vo forme prezentácie (formát .ppt/.pptx), ako aj súbor s tabuľkami s prvým stupňom triedenia všetkých premenných (formát .xls/.xlsx);

Súčasťou Služieb sú aj všetky nevyhnutne súvisiace činnosti spojené a súvisiace s realizáciou Služieb.

**Článok 3**

**Čas plnenia**

Dodávateľ sa zaväzuje začať s realizáciou Služieb najneskôr do 10 dní po nadobudnutí účinnosti Zmluvy. Dodávateľ sa zaväzuje, že zber dát (údajov) zrealizuje podľa špecifikácie v článku 3 Zmluvy v priebehu mesiacov október – november 2019, pričom tento zber dát nesmie trvať dlhšie ako 5 týždňov. Dodávateľ sa zaväzuje odovzdať Objednávateľovi riadne vykonané Služby v priebehu mesiaca december 2019, najneskôr však 31. decembra 2019.

**Článok 4**

**Cena plnenia**

1. Zmluvné strany sa dohodli, že celková cena za poskytnutie Služieb je:

Cena bez DPH ,- Eur

DPH ........ % ,- Eur

**Cena s DPH ,- Eur**

**(slovom: ..........................Eur, 00/100 ) s DPH.**

1. (ďalej len predtým aj potom v Zmluve ako „Cena Služieb“).
2. Dodávateľovi vzniká právo na Cenu Služieb po ich riadnom vykonaní a dodaní všetkých výstupov definovaných v článku 2 tejto Zmluvy. Riadne vykonanie Služieb bude potvrdené preberacím protokolom podpísaným obidvomi Zmluvnými stranami.
3. V Cene Služieb sú zahrnuté všetky náklady Dodávateľa, ktoré mu vzniknú pri plnení povinností vyplývajúcich z tejto Zmluvy. Objednávateľ neposkytuje žiadne zálohy ani preddavky za vykonanie Služieb.
4. Objednávateľ sa zaväzuje za vykonanie Služieb uhradiť faktúru za vykonané práce odsúhlasené Objednávateľom na účet Dodávateľa uvedený na príslušnej faktúre.
5. Dodávateľ je oprávnený vystaviť faktúru na Cenu Služieb do 30 dní kalendárneho mesiaca nasledujúceho po mesiaci, v ktorom boli riadne vykonané Služby odovzdané Objednávateľovi.
6. Splatnosť faktúry je 30 dní odo dňa jej doručenia na adresu Objednávateľa uvedenú v tejto Zmluve.

Prílohou faktúry bude preberací protokol podpísaný oprávnenými zástupcami oboch Zmluvných strán.

1. Ak faktúra nebude obsahovať náležitosti určené všeobecne záväznými právnymi predpismi alebo náležitosti dohodnuté touto Zmluvou, má Objednávateľ právo vrátiť ju do termínu splatnosti Dodávateľovi na dopracovanie, resp. doplnenie. Oprávneným vrátením faktúry sa preruší lehota jej splatnosti. Nová lehota splatnosti začína plynúť odo dňa doručenia dopracovanej faktúry Objednávateľovi.

**Článok 5**

**Odovzdanie Služieb**

1. Dodávateľ vyzve Objednávateľa na prevzatie Služieb písomne.
2. Dodávateľ odovzdá Služby Objednávateľovi v elektronickej podobe v rozsahu a podľa podmienok špecifikovaných v Zmluve.
3. V prípade, ak Služby nie sú v čase odovzdania vyhotovené podľa podmienok dohodnutých v Zmluve, Objednávateľ si vyhradzuje právo Služby neprevziať a vyzvať Dodávateľa na dopracovanie Služieb podľa podmienok dohodnutých v Zmluve a požiadaviek Objednávateľa, pričom Objednávateľ zároveň určí Dodávateľovi lehotu na dopracovanie Služieb; tým nie je dotknuté právo Objednávateľa na uplatnenie sankcií v dôsledku nedodania Služieb v lehote podľa článku 3 Zmluvy.

**Článok 6**

**Práva a povinnosti Zmluvných strán**

1. Objednávateľ sa zaväzuje:
2. že Dodávateľovi bezodkladne poskytne všetky potrebné informácie, ktoré sú potrebné k realizácii Služieb, ak z ich povahy nevyplýva, že si ich má Dodávateľ zabezpečiť v rámci plnenia Služieb sám,
3. bezodkladne informovať Dodávateľa o prípadných zmenách pri poskytnutí Služieb,
4. za poskytnuté Služby Dodávateľovi zaplatiť podľa podmienok dohodnutých v tejto Zmluve Cenu Služieb.
5. Dodávateľ sa zaväzuje, že:
6. bude poskytovať Služby podľa tejto Zmluvy na svoju vlastnú zodpovednosť a bude poskytovať všetky ekonomické, materiálne a ľudské prvky tak, aby bol naplnený účel tejto Zmluvy,
7. bude po celú dobu poskytovania Služieb a činností podľa tejto Zmluvy poskytovať tieto Služby a činnosti v najvyššej kvalite, a bude postupovať s odbornou starostlivosťou a s prihliadnutím na záujmy Objednávateľa,
8. bude dbať na pokyny Objednávateľa. Dodávateľ je povinný bezodkladne oznámiť Objednávateľovi všetky okolnosti, ktoré zistí pri svojej činnosti podľa tejto Zmluvy, a ktoré môžu mať vplyv na poskytnutie Služieb podľa tejto Zmluvy alebo na vydanie pokynov Objednávateľa, či ich zmenu,
9. bude dbať na to, aby jeho činnosť podľa tejto Zmluvy bola maximálne účelná a hospodárna,
10. bude postupovať podľa pokynov Objednávateľa, pričom akákoľvek podstatná zmena musí byť odsúhlasená Objednávateľom.
11. bezodkladne po zistení prekážok realizácie Služieb písomne upovedomí Objednávateľa o všetkých prekážkach poskytovania Služieb a navrhne mu možný spôsob odstránenia týchto prekážok.
12. Dodávateľ je povinný vždy upozorniť Objednávateľa na prípadnú nevhodnosť jeho pokynov; v prípade, že Objednávateľ napriek upozorneniu Dodávateľa na splnení svojich pokynov trvá, je Dodávateľ v zodpovedajúcom rozsahu oslobodený zo zodpovednosti za prípadné vady plnenia vzniknuté preukázateľne v dôsledku realizácie takýchto nevhodných pokynov.
13. Dodávateľ umožní Objednávateľovi náhodnú bezplatnú kontrolu dokumentácie zberu dát a kontrolu anketárov v priebehu zberu dát.
14. Dodávateľ v celom rozsahu zodpovedá za škodu, ktorá vznikla Objednávateľovi nesporne a preukázateľne v dôsledku porušenia povinností Dodávateľa vyplývajúcich pre neho z tejto Zmluvy alebo zo všeobecne záväzných právnych predpisov platných v SR.
15. Objednávateľ a Dodávateľ sú povinní určiť najmenej jedného pracovníka, ktorý zodpovedá za konzultácie a odsúhlasovanie podkladov po nadobudnutí účinnosti tejto Zmluvy.

**Článok 7**

**Vady Služieb**

1. Pri uplatňovaní nárokov z vád Služieb sa bude postupovať podľa príslušných ustanovení § 560 a nasl. Obchodného zákonníka.
2. Dodávateľ zodpovedá za to, že Služby budú vykonané podľa podmienok tejto Zmluvy, budú mať vlastnosti dohodnuté v tejto Zmluve a v kvalite zodpovedajúcej požiadavkám Objednávateľa.
3. Dodávateľ je povinný bezodkladne odstrániť na vlastné náklady vady Služieb, najneskôr do 3 dní od ich uplatnenia Objednávateľom formou písomnej reklamácie.

**Článok 8**

**Mlčanlivosť**

1. Dodávateľ je povinný zachovávať mlčanlivosť o všetkých informáciách, ktoré boli Dodávateľovi poskytnuté Objednávateľom alebo ktoré inak získal v súvislosti s predmetom plnenia podľa Zmluvy a o všetkých skutočnostiach týkajúcich sa Objednávateľa, a to počas platnosti Zmluvy ako aj po jej zániku.
2. Dodávateľ sa zaväzuje informovať akékoľvek tretie osoby o tom, že vyššie uvedené dôverné informácie a všetky práva duševného vlastníctva vzniknuté pri plnení povinností podľa tejto Zmluvy patria Objednávateľovi a podnikne všetky kroky, ktoré budú potrebné na to, aby bola táto mlčanlivosť dodržiavaná.
3. Zmluvné strany sa týmto zaväzujú, že budú dodržiavať záväzok mlčanlivosti na základe zákona č. 18/2018 Z. z. o ochrane osobných údajov v znení neskorších predpisov, ktorý sa vzťahuje na všetky citlivé informácie vrátane osobných údajov, s ktorými sa môže pri plnení svojich zmluvných povinností oboznámiť, a to v akejkoľvek forme (najmä písomnej, elektronickej alebo ústnej). Zmluvné strany sa zaväzujú, že citlivé informácie alebo osobné údaje, s ktorými sa oboznámia, nebudú okrem povinností vyplývajúcich zo všeobecne záväzných právnych predpisov nijako zverejňovať, ani ich akoukoľvek formou reprodukovať alebo podávať ich akýmkoľvek tretím neoprávneným osobám.
4. V prípade porušenia ktorejkoľvek povinnosti mlčanlivosti má Zmluvná strana právo požadovať od druhej Zmluvnej strany zaplatenie zmluvnej pokuty vo výške 1.000,00 Eur /slovom: tisíc Eur/, a to za každé jednotlivé porušenie povinnosti.

**Článok 9**

**Licencia**

1. Know-how, prieskumné otázky, zbierané dáta a prieskumná správa s interpretáciou údajov a iné výsledky tvorivej duševnej činnosti vytvorené Dodávateľom v rámci realizácie Služieb sú predmetom ochrany podľa Autorského zákona.

Dodávateľ udeľuje Objednávateľovi výhradnú licenciu na výsledok vykonaných Služieb a všetky ich súčasti na neobmedzené časové obdobie odo dňa jeho odovzdania k jeho užívaniu v neobmedzenom rozsahu (vecnom a územnom) a na všetky obvyklé spôsoby ich používania, najmä nie však výlučne na ich zverejňovanie a vydanie, vyhotovenie rozmnoženiny, na rozširovanie originálu alebo jeho rozmnoženiny a na verejné vystavenie.

1. Na udelenie sublicencie aj postúpenie licencie sa vyžaduje predchádzajúci súhlas Objednávateľa.
2. Dodávateľ udeľuje Objednávateľovi licenciu odplatne, pričom odplata za udelenie licencie je plne zahrnutá v Cene Služieb.

**Článok 10**

**Zmluvné pokuty**

1. Zmluvné strany sa dohodli, okrem zmluvných pokút špecifikovaných v príslušných ustanoveniach tejto Zmluvy, aj na nasledovných zmluvných pokutách:
2. Dodávateľ sa zaväzuje, že pri nedodržaní zmluvne dohodnutého termínu vykonania Služieb (článok 3 Zmluvy) uhradí Objednávateľovi zmluvnú pokutu vo výške 0,5 % z Ceny Služieb za každý deň omeškania oproti dohodnutému termínu vykonania Služieb.
3. Objednávateľ uhradí Dodávateľovi zmluvnú pokutu vo výške 0,1% z dlžnej sumy za každý deň omeškania úhrady faktúry Ceny Služieb.
4. Zmluvné strany prehlasujú, že výšky zmluvných pokút dohodnuté v Zmluve považujú za primerané, pretože pri rokovaniach o dohode o výškach zmluvných pokút prihliadali na hodnotu a význam týmito zmluvnými pokutami zabezpečovaných zmluvných povinností.

**Článok 11**

**Trvanie a ukončenie Zmluvy**

1. Táto Zmluva môže byť ukončená písomnou dohodou Zmluvných strán, a to ku dňu uvedenému v písomnej dohode, ktorej obsahom bude aj vysporiadanie práv a povinností Zmluvných strán z tejto Zmluvy.
2. Zmluvná strana je oprávnená od tejto Zmluvy odstúpiť v prípade, ak druhá Zmluvná strana poruší ktorúkoľvek svoju povinnosť špecifikovanú v Zmluve a druhá Zmluvná strana nápravu nevykoná ani v dodatočnej lehote, nie kratšej ako 7 dní, ktorá bude tejto Zmluvnej strane poskytnutá na vykonanie nápravy.
3. Objednávateľ je tiež oprávnený odstúpiť od Zmluvy v prípade, ak:
4. Dodávateľ stratí oprávnenie na výkon činnosti, ktorá je potrebná pre realizáciu Služieb,
5. Dodávateľ podal na seba návrh na vyhlásenie konkurzu,
6. bol podaný návrh na vyhlásenie konkurzu voči Dodávateľovi treťou osobou, pričom Dodávateľ je platobne neschopný, alebo je v situácii, ktorá odôvodňuje začatie konkurzného konania,
7. bol na majetok Dodávateľa vyhlásený konkurz, alebo bol návrh na vyhlásenie konkurzu zamietnutý pre nedostatok majetku,
8. Dodávateľ vstúpil do likvidácie alebo sa naňho zriadi nútená správa,
9. Dodávateľ vykonáva Služby v rozpore s pokynmi Objednávateľa a nápravu nevykoná ani v dodatočnej lehote, nie kratšej ako 7 dní, ktorá bude Dodávateľovi poskytnutá na vykonanie nápravy.
10. Zmluvné strany sa dohodli, že v prípade, ak Zmluvná strana využije svoje právo a od Zmluvy odstúpi, Zmluva sa zrušuje s právnymi účinkami ex nunc, teda dňom doručenia písomného odstúpenia od zmluvy druhej Zmluvnej strane. Odstúpením od Zmluvy zanikajú všetky práva a povinnosti Zmluvných strán zo Zmluvy s výnimkou tých práv a povinností, ktoré podľa prejavenej vôle Zmluvných strán majú trvať aj po ukončení tejto Zmluvy.

**Článok 12**

**Záverečné ustanovenia**

1. Táto Zmluva nadobúda platnosť dňom jej podpisu oboma Zmluvnými stranami a účinnosť dňom nasledujúcim po dni jej zverejnenia na webovom sídle Objednávateľa, a to v súlade s § 47 a zákona č. 40/1964 Zb. Občianskeho zákonníka v znení neskorších predpisov v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení niektorých predpisov.
2. Právne vzťahy medzi Zmluvnými stranami výslovne neupravené touto Zmluvou sa riadia právnym poriadkom Slovenskej republiky najmä, ale nie výlučne, Obchodným zákonníkom, ako aj inými platnými a účinnými všeobecne záväznými právnymi predpismi Slovenskej republiky.
3. Dodávateľ súhlasí so zverejnením tejto Zmluvy a vyhlasuje, že disponuje písomným súhlasom inej dotknutej osoby (osoby konajúce za Dodávateľa) na zverejnenie jej údajov v tejto Zmluve. Tento súhlas nemožno odvolať len po predchádzajúcom písomnom súhlase príjemcu.
4. Akékoľvek zmeny a doplnenia tejto Zmluvy je možné vykonať len písomne po vzájomnej dohode Zmluvných strán, a to číslovanými po sebe nasledujúcimi dodatkami k Zmluve.
5. Každá zo Zmluvných strán sa zaväzuje, že neprevedie nijaké práva a povinnosti (záväzky) vyplývajúce z tejto Zmluvy, resp. ich časť na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti, bude zmluva o prevode (postúpení) zmluvných záväzkov, neplatná. V prípade porušenia tejto povinnosti jednou zo zmluvných strán, je druhá zmluvná strana oprávnená od Zmluvy odstúpiť, a to s účinnosťou odstúpenia ku dňu, keď bolo písomné oznámenie o odstúpení od Zmluvy doručené druhej zmluvnej strane.
6. Ak niektoré ustanovenia tejto Zmluvy nie sú celkom alebo sčasti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení Zmluvy. Namiesto neplatných alebo neúčinných ustanovení a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto Zmluvy, pokiaľ pri uzatváraní tejto Zmluvy Zmluvné strany túto otázku brali do úvahy.
7. Dodávateľ sa zaväzuje byť riadne zapísaný v registri partnerov verejného sektora po dobu trvania tejto Zmluvy, ak mu taká povinnosť vyplýva zo zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „Zákon o registri partnerov verejného sektora“). Dodávateľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o registri partnerov verejného sektora boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo Zákona o registri partnerov verejného sektora. Dodávateľ je povinný na požiadanie Objednávateľa predložiť všetky zmluvy so subdodávateľmi. Porušenie ktorejkoľvek z povinností Dodávateľa podľa tohto odseku tohto článku Zmluvy je jej podstatným porušením a zakladá právo Objednávateľa na odstúpenie od tejto Zmluvy s právnymi účinkami ukončenia zmluvy ex tunc a/alebo právo Objednávateľa požadovať zaplatenie zmluvnej pokuty vo výške celkovej Ceny Služieb podľa článku 4 odseku 1 Zmluvy. Zaplatením zmluvnej pokuty nie je dotknuté právo Objednávateľa požadovať od Dodávateľa náhradu škody, ktorá nesplnením vyššie uvedených povinností Dodávateľa vznikne Objednávateľovi.
8. V prípade, ak bude podľa tejto Zmluvy potrebné doručovať inej Zmluvnej strane akúkoľvek písomnosť, pokiaľ v tejto Zmluve nie je výslovne uvedené inak, doručuje sa táto písomnosť na adresu Zmluvnej strany uvedenú v záhlaví tejto Zmluvy, dokiaľ nie je zmena adresy písomne oznámená Zmluvnej strane, ktorá písomnosť doručuje. V prípade, ak sa písomnosť aj pri dodržaní týchto podmienok vráti nedoručená, Zmluvné strany si dohodli, že účinky doručenia nastávajú tretím dňom po vrátení zásielky Zmluvnej strane, ktorá zásielku doručuje.
9. Táto Zmluva je vyhotovená v dvoch exemplároch, z ktorých každá strana preberá jedno vyhotovenie.
10. Zmluvné strany vyhlasujú, že Zmluvu uzavreli na základe ich slobodnej vôle, Zmluva nebola uzatvorená v tiesni ani za nápadne nevýhodných podmienok, Zmluvu si podrobne prečítali, jej obsahu porozumeli a na znak súhlasu ju podpisujú.

V Banskej Bystrici dňa: ....................... V ......................... dňa: ......................

**Za dodávateľa: Za objednávateľa:**

........................................ ........................................

Ing. Ján Lunter

predseda

Banskobystrického samosprávneho kraja